b'\n_START_ARTICLE_\nVe\xc5\xa1\xc4\x8dec\n_START_SECTION_\nTelesne zna\xc4\x8dilnosti\n_START_PARAGRAPH_\nV povpre\xc4\x8dju meri riba v dol\xc5\xbeino okoli 27 cm, najve\xc4\x8d do 40 cm in tehta okoli 2,4 kg. Po na hrbtni strani telesa ima 12-14 bodic oz. trnov ter 3 bodice blizu zadnjika ter 5-7 nezdru\xc5\xbeenih prsnih plavuti in 5-6 nezdru\xc5\xbeenih plavuti blizu zadnjika. Blizu baze vsake hrbtne bodice se nahaja velika vre\xc4\x8dka s toksinom.\n_START_SECTION_\n\xc5\xbdivljenjski prostor in navade\n_START_PARAGRAPH_\n\xc5\xbdivljenjski prostor ve\xc5\xa1\xc4\x8deca se v splo\xc5\xa1nem razteza po celotnem Indijskem in Pacifi\xc5\xa1kem oceanu, od Rde\xc4\x8dega morja in Vzhodne Afrike do Francoske Polinezije, od japonskih otokov Ryukyu in Ogasawara na severu do Queenslanda v Avstraliji na jugu._NEWLINE_\xc5\xbdivi v tropskih vodah blizu pe\xc5\xa1\xc4\x8denih in kamnitih podro\xc4\x8dij koralnih grebenov do globine 30 m, pa tudi v plitvih lagunah. Ni migracijska vrsta in prebiva samotno. Ima sposobnost izjemne kamufla\xc5\xbee. Prehranjuje se z manj\xc5\xa1imi ribami in raki.\n_START_SECTION_\nStrupenost in zdravljenje\n_START_PARAGRAPH_\nJe najbolj strupena riba na svetu. Podobno kot pri veliki plamenki se toksin pri izlo\xc4\x8di iz baze bodic, preko vdolbinic v bodicah v rano. Toksin vsebuje me\xc5\xa1anico razli\xc4\x8dnih proteinov, med drugim hemoliti\xc4\x8dni stonustoksin, nevrotoksi\xc4\x8dni trahinilizin in kardioleputin._NEWLINE_Toksin povzro\xc4\x8di zelo hudo bole\xc4\x8dino na \xc5\xa1ir\xc5\xa1em mestu vboda, lahko pa se pojavi tudi \xc5\xa1ok, ohromitev in nekroza, kar je odvisno od globine vboda. V tem primeru je nujno potrebna zdravni\xc5\xa1ka pomo\xc4\x8d v nekaj urah, druga\xc4\x8de so lahko posledice usodne za \xc4\x8dloveka. Pri prvi pomo\xc4\x8di je potrebna potopitev prizadetega obmo\xc4\x8dja v vro\xc4\x8do vodo, s \xc4\x8dimer se oslabi delovanje toksina, saj predstavljajo ve\xc4\x8dino le-tega beljakovine, ki jih s toploto denaturiramo in s tem inaktiviramo. Bole\xc4\x8dino se lahko omili z uporabo lokalnih anestetikov. Imobilizacija prizadetega obmo\xc4\x8dja s kompresijsko obvezo ni ve\xc4\x8d priporo\xc4\x8dljiva. Zdravni\xc5\xa1ka pomo\xc4\x8d vklju\xc4\x8duje odstranjevanje morebitnih zapi\xc4\x8denih bodic ter dajanje protistrupa (antidota).\n_START_SECTION_\nPomen za \xc4\x8dloveka\n_START_PARAGRAPH_\nPriljubljena je kot akvarijska riba, sicer pa jo prodajajo na ribjih tr\xc5\xbenicah v Hong Kongu. Na Japonskem velja njeno meso za specialiteto, imenovano okoze (\xe3\x82\xaa\xe3\x82\xb3\xe3\x82\xbc).'